ACAP คาดปี 59 พลิกกำไร หลังปรับโครงสร้าง-ควบคุมต้นทุน
ACAP คาดปี 59 พลิกกำไร จากปีนี้คาดขาดทุน หลังปรับโครงสร้าง-ควบคุมต้นทุน ตั้งเป้าปล่อยสินเชื่อ Q1/59 จำนวน 600 ลบ.
29 ต.ค. 2558

นางสาวสุกัญญา สุขเจริญไกรศรี ประธานเจ้าหน้าที่บริหาร บริษัท เอแคป แอ๊ดไวเซอรี่ จำกัด (มหาชน) หรือ ACAP เปิดเผยว่า บริษัทคาดว่าผลประกอบการในปี 59 จะสามารถพลิกกลับมามีกำไรได้ ขณะที่รายได้จะเติบโตมากกว่าปีนี้อย่างมีนัยสำคัญเป็นผลมาจากการบริหารจัดการต้นทุนได้ดีขึ้น หลังมีการปรับโครงสร้างบริหารและการปล่อยสินเชื่อเพิ่มขึ้น ซึ่งบริษัทตั้งเป้าปล่อยสินเชื่อเฉพาะไตรมาส 1/59 จำนวน 600 ล้านบาท เน้นสินเชื่อธุรกิจขนาดกลางและขนาดย่อม (SME) ส่วนเงินที่จะนำมาปล่อยสินเชื่อจะมาจากเงินทุนของบริษัทฯเอง และเงินกู้ยืมจากสถาบันการเงินต่างประเทศ ซึ่งมีอัตราดอกเบี้ยต่ำ
“ปี 59 จะได้เห็น ACAP จริงจังกับการปล่อยสินเชื่อมากขึ้น ซึ่งจะเน้นการปล่อยสินเชื่อให้แก่ SME และ รายย่อย โดยเราวางเป้าหมายจะปล่อยสินเชื่อในไตรมาส 1/59 ราว 600 ล้านบาท แต่ก็ดูสภาพความเป็นจริงประกอบอีกทีหนึ่ง ส่วนรูปแบบการปล่อยสินเชื่อจะต้องมีหลักค้ำประกัน เพื่อป้องกันความเสี่ยงที่เกิดจากการดำเนินงาน ขณะที่ถ้าหากบริษัทอื่นๆที่มีโครงการดีๆ หรือเป็นโครงการที่ก่อให้เกิดรายได้ไปสู่รากหญ้า เราก็พร้อมที่จะสนับสนุนทุกรูปแบบ”น.ส.สุกัญญา กล่าว
ทั้งนี้ ผลการดำเนินงานในปี 58 บริษัทยอมรับรายได้จะลดลงเมื่อเทียบกับปีก่อนที่อยู่ที่ 167.23 ล้านบาท และน่าจะยังมีผลขาดทุนต่อเนื่องจากปีก่อนที่ขาดทุนสุทธิ 42.98 ล้านบาท เนื่องจากช่วงที่ผ่านมาบริษัทฯได้ปรับโครงสร้างการบริหาร จึงส่งผลต่อผลการดำเนินงานในภาพรวม ส่วนยอดการปล่อยสินเชื่อในช่วงที่เหลือของปี คาดว่าจะปล่อยได้อีกราว 200-300 ล้านบาท จากปัจจุบัน 350 ล้านบาท
ส่วนธุรกิจบริหารสินทรัพย์ด้อยคุณภาพ ขณะนี้อยู่ระหว่างการเจรจากับบริษัท บริหารสินทรัพย์สุขุมวิท จำกัด (SAM) และธนาคารพาณิชย์ อีก 1 ราย เพื่อซื้อสินทรัพย์ด้อยคุณภาพมาบริหาร แต่อย่างไรก็ตาม บริษัทยังไม่สามารถเปิดเผยรายละเอียดเพิ่มเติมได้ ส่วนงานวาณิชธนกิจ ก็ยังมีเข้ามาอย่างต่อเนื่อง